De Syngende Husmødre

De Syngende Husmødre var en norsk sangkvintett, senere trio, som ble startet i 1975 av Ragnhild Mikkelsen (senere Johnsen). 

I 1975 ble den 24 år gamle Ragnhild Mikkelsen spurt om hun ville være med i syklubb i hjembygda Ådalsbruk i Løten kommune. Det syntes hun var en dårlig idé, men ytret at hun heller ville møtes for å synge gamle, koselige slagere. Gruppen ble altså til som en alternativ klubb, og besto ellers av Paula Bysveen (senere Kristiansen), Aud Vold (senere Røgeberg), Ruth Melvold og Hjørdis Hansen. Medlemmene var fra 4–5 til 20 år eldre enn Mikkelsen, med Hansen som den eldste. Mens Ragnhild Mikkelsen spilte trekkspill, trakterte de øvrige hver sin gitar. 

 Platekontrakt 
Etter å ha opptrådt lokalt med flerstemt sang i tradisjonell stil fikk gruppen stadig større oppmerksomhet, og ble oppdaget av skillingsvisemesteren Per Johan Skjærstad, som også stod bak Frem fra Glemselen-serien. Skjærstad jobbet som talentspeider, og presenterte gruppen for Arne Bendiksen, som umiddelbart falt både for deres jordnære sjarme og deres egne vokalarrangementer. Nesten uten promosjon solgte debutplaten De syngende husmødre (1978) umiddelbart til gull (som den gang var 50 000 eksemplarer). Til sammen ga gruppen ut sju plater hos Bendiksen frem til 1984. Repertoaret besto utelukkende av gamle, norskspråklige slagere som «Marina», «Gamle Svarten», «Midnattsolens land» og «Zanzibar», mens albumet La oss leve for hverandre (1981) – bortsett fra tittelmelodien – består av kjente og populære kristne sanger med en sangstil som kunne minne om Frelsesarmeens. Alle platene solgte jevnt over like godt, og til sammen ble det solgt mye over 500 000 plater med De Syngende Husmødre, noe som gjør at de rangerer svært høyt på lista over landets mestselgende artister på 1980-tallet. Tallet er usikkert fordi det passerte 500 000 en god stund før konkursen hos Arne Bendiksen AS, tallet som er beregnet men ikke offentlig nærmer seg 900 000.  Ved siden av det norske salget var de svært populære på Færøyene, der de ble mottatt som superstjerner i 1983. 

De kom nesten ikke på hitlistene, fordi de stort sett solgte til en kundegruppe som befant seg utenfor de sentrale bybutikkene som listene baserte seg på. Men gruppen lå i flere perioder på VG-lista med albumene Lukk opp din hjertedør (1979), som fikk en 15. plass som beste plassering, og Husmødrenes favoritter (1980) som fikk en 20. plass som beste plassering.  

 TV-opptredener 
De opptrådte bare to ganger på TV, hos Odd Grythe i Husker du? (1977), og i sommershowet Sommerteltet (1982). Da de ga ut sin siste plate hos Bendiksen, Kjent og kjært (1984), hadde Paula Bysveen sluttet (1983). Som kvartett dalte interessen hos damene noe. Selv om de ble en trio etter at Aud Røgeberg sluttet (1989), holdt de det likevel gående lokalt til midt på 1990-tallet og ga ut en lokal plate i 1990. Ragnhild Johnsen (tidligere Mikkelsen) fortsatte som musiker, og på 2010-tallet sang hun fortsatt til underholdning og dans, mens hun akkompagnerte seg selv på trekkspill.  

De Syngende Husmødre ga ut platen Lykkeland (2010). Platen var en nyutgivelse av Hvite roser fra Athen (1990)  

Diskografi
1978: De syngende husmødre, Arne Bendiksen
1979: Lukk opp din hjertedør, Arne Bendiksen
1980: Husmødrenes favoritter, Arne Bendiksen
1981: Den ros du ga meg, Arne Bendiksen
1981: La oss leve for hverandre, Arne Bendiksen
1982: De tusen sjøers land, Arne Bendiksen
1984: Kjent og kjært, Arne Bendiksen
1990: Hvite roser fra Athen, Talent
2010: Lykkeland, Talent

Medlemmer
Ragnhild Johnsen, leder (tidl. Mikkelsen): 1975–
Aud Røgeberg (tidl. Vold): 1975–1989
Paula Kristiansen (tidl. Bysveen; døde i 2018): 1975–1983
Hjørdis Hansen (døde i 2008): 1975–2008
Ruth Melvold (døde i 2021): 1975–2021

 Referanser 

Kilder
«Norsk rock og popleksikon», Jan Eggum m.fl, Vega Forlag 2005
De syngende husmødre v/Ragnhild Johnsen mailto:syngende@gmail.com
De Syngende Husmødre på Facebook: De syngende husmødre

 Eksterne lenker 


Kategori:Norske musikkgrupper
Kategori:Band etablert i 1975